[{"text_idx": "#000006", "text": "Yma mae Katie yn trafod y bardd dylanwadol Edith Sitwell, a\u2019r ffyrdd y bu\u2019n annog ac yn hyrwyddo barddoniaeth Dylan Thomas."}, {"text_idx": "#000007", "text": "Disgrifiwyd Edith Sitwell, a aned yn Scarborough ar 7 Medi 1887, gan Charles Myndye yn ei erthygl \u2018Edith Sitwell, eccentricity and sounds\u2019 fel un o feirdd mwyaf cyffrous ac esgeulusedig y ganrif ddiwethaf. Cyhoeddodd ei chasgliad cyntaf o gerddi, Mother and Other Poems, ym 1915. Ym 1916, ynghyd a\u0302\u2019i brodyr Osbert a Sacheverell, lluniodd ac adolygodd y flodeugerdd farddoniaeth flynyddol, Wheels. Yn o\u0302l y Llyfrgell Brydeinig, sy\u2019n cadw copi o gyhoeddiad 1919 yn ei chasgliad, Wheels oedd y rhai cyntaf i argraffu sawl un o gerddi Wilfred Owen gyda\u2019i gilydd. Nododd Myndye ei bod yn gyfrwng i gyhoeddi a rhoi cyhoeddusrwydd i waith Owen. Fel y gwelwn, gellid dweud yr un peth yn achos Dylan Thomas."}, {"text_idx": "#000008", "text": "Roedd Dylan yn gyfarwydd a\u0302 gwaith Edith Sitwell. Ychydig wythnosau ar o\u0302l ei ben-blwydd yn 15 oed, cyhoeddwyd ei erthygl \u2018Modern Poetry\u2019 yng nghylchgrawn yr Ysgol Ramadeg. Ynddi, mae\u2019n rhoi beirniadaeth gyffredinol o dri darn o waith y siblingiaid Sitwell. Er iddo nodi eu bod yn cael eu hystyried fel \u2018beirdd tywyll\u2019, dywedodd fod eu gwaith yn gwneud argraff ar y meddwl trwy ddelweddau a meddyliau hynod eglur. Tynnodd sylw at gerddi Edith: \u2018their shrewd grasp of detail, their sudden illuminations, and their intensity of emotion\u2019. Erbyn hyn roedd Edith wedi cyhoedd naw casgliad o gerddi. Ychydig a wyddai Dylan mai Edith Sitwell fyddai\u2019n adolygu ei waith yntau ymhen rhai blynyddoedd."}, {"text_idx": "#000009", "text": "Pan gyhoeddwyd cerdd Dylan, \u2018Our eunuch dreams\u2018 yn New Verse, ni wnaeth fawr o argraff ar Edith Sitwell. Meddai Paul Ferris yn Dylan Thomas: The Biography ei bod wedi\u2019i alw\u2019n \u2018appalling affair\u2019. Yn o\u0302l Andrew Lycett yn Dylan Thomas: A New Life, dywedodd wrth John Sparrow (academydd a bardd) y dylai Dylan Thomas weld seicdreiddiwr yn syth cyn i rywbeth gwaeth ddigwydd iddo. Fodd bynnag, ailystyriodd ei barn ar o\u0302l darllen cerdd nesaf Dylan, \u2018A grief ago\u2018, a rhoddodd adolygiad da iawn i\u2019r gerdd honno a\u2019i lyfr cyntaf 18 Poems yn London Mercury yn gynnar ym 1936: \u2018I know of no young poet of our time whose poetic gifts are on such great lines.\u2019 Ysgrifennodd hefyd lythyr yn ei annog, ac mewn llythyr dilynol, gwahoddodd Dylan i barti yn Llundain ac i giniawa gyda hi yn ei chlwb. Dywedodd wrth ei ffrind Richard Herring ei bod yn bwriadu gofyn rhai cwestiynau iddo a rhoi rhywfaint o gyngor iddo. Ysgrifennodd Dylan, a oedd wedi\u2019i gyfareddu ond hefyd wedi\u2019i frawychu, at Richard Herring i ofyn ei farn am Sitwell: \u2018She isn\u2019t very frightening, is she?\u2019. Aeth Dylan i\u2019r galwadau ac, yn o\u0302l Edith mewn cyfweliad a\u0302\u2019r BBC gyda Wynford Vaughan Thomas, ac a ddyfynnwyd yn The Life of Dylan Thomas gan Constantine Fitzgibbon, roedd e\u2019 wedi ymddwyn yn hyfryd. Ychwanegodd fod Dylan bob amser yn ymddwyn \u2018fel mab gyda\u2019i fam\u2019 pan roedd yn ei chwmni. Mae Andrew Lycett yn dogfennu ei bod yn credu, yn ystod dyddiau cynnar eu perthynas, y gallai Dylan fod yn fardd penigamp pe bai\u2019n cael gwared ar ei gymhlethau\u2019."}]